РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/432-13

14. новембар2013. године

Б е о г р а д

З А П И С Н И К

22. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 13. НОВЕМБРА 2013. ГОДИНЕ

Седница је почела у 11,45 часова.

Седници је председавао Александар Сенић, председник Одбора.

Седници су присуствовали чланови Одбора:Снежана Богосављевић Бошковић, Саша Дујовић, Ненад Китановић, Саша Максимовић, Јасмина Обрадовић, Велимир Станојевић, Арпад Фремонд, као и Живојин Станковић (уместо Синише Лазића), заменик члана Одбора.

Седници нису присуствовали чланови Одбора: Горан Богдановић,Радмила Геров, Ото Кишмартон, Ружица Игић, Петар Кунтић, Чедомир Протић и Драган Чолић.

Поред чланова Одбора седници je присуствовао и народни посланик Срђан Шајн.

Поред чланова Одбора седници су присуствовали: представници Министарства пољопривреде, шумарства и водопривреде: Сенад Махмутовић, државни секретар, Даниела Стојановић, начелница финансијске службе у Министарству пољопривреде; Никола Ћорсовић, државни секретар, Нада Мирковић, Милеса Марјановић из Министарства финансија као и представници средстава јавног информисања.

Већином гласова усвојен је следећи

Д н е в н и р е д

1. Разматрање Предлога закона о буџету Републике Србије за 2014. годину, раздео 24-Министарство пољопривредe, шумарствa и водопривредe који је поднела Влада Републике Србије, и
2. Разно.

Прва тачка дневног реда - **Разматрање Предлога закона о буџету Републике Србије за 2014. годину, раздео 24-Министарство пољопривредe, шумарствa и водопривредe који је поднела Влада Републике Србије**

У уводним напоменама, Никола Ћосовић, државни секретар у Министарству финансија, рекао је, да према нацрту буџета, предвиђено 45,3 милијарде динара за Министарство пољопривреде, шумарства и водопривреде. Уштеде у буџету су прављене на страни субвенција, материјалних трошкова читавог јавног сектора, увођењем солидарног пореза, подизањем стопе ПДВ, рефинансирање јавног сервиса РТС, формирањем транзиционог фонда за предузећа у реструктурирању.

У дискусији народни посланици су поставили питања, изнели ставове, мишљења и предлоге и дали сугестије. Постављена су следећа питања:

-који износ средстава је планиран за субвенције и инфраструктурне пројекте у пољопривреди?

- зашто није испоштован Закон о подстицајима у пољопривреди и руралном развоју, у коме се каже да од 2014. године, најмање 5% буџета треба да припадне Министарству пољопривреде?

- да ли ће се субвенције исплаћивати и наредне године, у истом износу као и ове године?

- који ће пројекти бити финансирани у смислу унапређења земљишне администрације у Србији, у износу од 50 милиона динара?

- да ли имамо грађевинске дозволе за пројекте који ће се финансирати из фонда Абу Даби, у износу од 275 милиона долара?

- кредит за подршку развоја Србије, из фонда Абу Дабија, у износу од 3 милијарде долара, да ли ће се користити за наводњавање или финансирање буџетског дефицита?

- на које пројекте ће бити уатрошена средства из ИПА 2012 фонда, компонента 5 (подршка пољопривреди и руралном развоју), у износу од 2140000 евра?

- у трансферним средствима у буџету за 2014 годину, искључене су све општине са Косова и Метохије, да ли су планирани неки посебни пројекти за КиМ?

Наставак седнице је одржан на основу члана 72. Став 5. Пословника Народне скупштине, због недостатка кворума.

Сенад Махмутовић, је истакао, да је за субвенције у пољопривреди издвојено 34,9 милијарди динара а за инвестиције 6 милијарди, што укупно чини 90,64% буџета пољопривреде. У односу на 2013 годину, у 2014 години су субвенције смањене за 2 милијарде али је то компензовано са већим износом за инвестиције. (6 милијарди динара). Субвенције у износу од 34.9 милијарди динара су намењене за све грађане Србије, укључујући и КиМ. Министарство даје пуну подршку програмима које финансира канцеарија за КиМ. Нада Мирковић је указала да у члану 5, Закона о буџетском систему, основица по којој се рачуна раздео за свако Министарство, је порески приход, а он за Министарство пољопривреде износи 5,66%, тако да Закон о подстицајима у пољопривреди и руралном развоју није прекршен. Никола Ћорсовић, одговорио је да ће Републички геодетски завод добити кредит за унапређење земљишне администрације у износу од 50 милиона динара. Такође, Влада Србије је формирала тим за имплементацију пројекта који ће се финансирати из фонда Абу Даби, у износу од 275 милиона долара. Кредит од 3 милијарде долара, из фонда Абу Даби, ће бити утрошен на финансирање буџетског дефицита. Средства из ИПА фондова ће бити опредељена Дирекцији за воде, односно за започете пројекте водоснабдевања, Управи за аграрна плаћања и Управи за пољопривредно земљиште. Како је речено 43% свих буџетских субвенција је намењено пољопривреди, а процена раста БДП би требало да износи 1%.

Срђан Шајн, народни посланик, указао је на потребу да се средства за декаду инклузије Рома у износу од 1,5 милиона евра, која су опредељена за запошљавање Рома, усмере у пољопривреду тако што би Министарство пољопривреде определило субвенције у износу од 10 милиона динара за пољопривредну производњу ( пластенике, стакленике), и на тај начин би се ова средства усмерила за запошљавање у пољопривреди.

У дискусији су учествовали народни посланици Александар Сенић,Саша Дујовић, Арпад Фремонд, Снежана Богосављевић Бошковић, Срђан Шајн; Сенад Махмутовић, државни секретар, Даниела Стојановић, начелница финансијске службе у Министарству пољопривреде; Никола Ћорсовић, државни секретар, Нада Мирковић, Милеса Марјановић из Министарства финансија.

Пошто других питања и предлога није било, седница је завршена у 12,50 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Вељко Рацковић Александар Сенић